Predkladacia správa

Podľa plánu práce vlády Slovenskej republiky na rok 2001, predkladá Ministerstvo výstavby a regionálneho rozvoja Slovenskej republiky na rokovanie vlády SR „Správu  o vecnom a inštitucionálnom zabezpečení implementácie smernice Rady Európskej únie o stavebných výrobkoch z hľadiska Národného programu pre prijatie Acquis communautaire“. 

	Proces implementácie smernice Rady EÚ č. 89/106/EHS o zbližovaní zákonov a ďalších právnych a správnych predpisov členských štátov týkajúcich sa stavebných výrobkov (ďalej len smernica), so zapracovanými zmenami podľa smernice Rady EÚ            č. 93/68/EHS prebiehal v troch postupových krokoch: 

-	transpozícia smernice EÚ do právneho poriadku SR bola prevzatá zákonom Národnej rady Slovenskej republiky  č. 90/1998 Z. z. o stavebných výrobkoch,
-	prijatie novely zákona o stavebných výrobkoch zákonom NR SR č. 413/2000 Z. z., ktorým sa mení a dopĺňa zákon o stavebných výrobkoch,
-	vydanie vyhlášky MVRR SR o skupinách stavebných výrobkov a podrobnostiach preukazovania zhody, ktorá nahradí prílohu č. 1 zákona č. 90/1998 Z. z. 

	Smernica Rady č. 89/106/EHS bola do slovenského právneho poriadku transponovaná zákonom Národnej rady č. 90/1998 Z.z. o stavebných výrobkoch, ktorý bol schválený vo februári 1998,  s účinnosťou od 1. 10. 1998. 

	Dva ďalšie postupové kroky boli zaradené medzi krátkodobé priority Národného programu Acquis communautaire na roky 2000 a 2001. Boli to novelizácia zákona a  vypracovanie vyhlášky MVRR SR k tomuto zákonu.

	V roku 2000 bola do tohto programu zapracovaná novelizácia zákona o stavebných výrobkoch. Novelizáciu zákona č. 90/1998 Z. z. si vyžiadali príslušné úpravy v Pokynoch k Smernici EÚ 89/106/EHS a najmä rozhodnutia Komisie EÚ pre konkrétne skupiny stavebných výrobkov s určením postupov preukazovania zhody týchto výrobkov. Plnenie úlohy v príslušnom programe za rok 2000 bolo uzatvorené schválením novely zákona            č. 90/1998 Z. z. v znení zákona č. 413/2000 Z. z. 30. októbra 2000 a jeho účinnosťou od 1. 1. 2001.

	V roku 2001 v Národnom programe bola zaradená ako krátkodobá priorita vydanie vyhlášky o skupinách stavebných výrobkov a podrobnostiach preukazovania zhoda. Táto čiastková úloha bola podľa príslušných uznesení vlády SR zapracovaná ako jedna z prioritných úloh vlády SR vyplývajúca z pravidelnej správy Európskej komisie o pripravenosti SR na členstvo v EÚ. Ako úloha B.69 z uznesenia vlády SR č. 703 z 18. 7. 2001 bola vyhodnotená ako splnená a navrhnutá na vyradenie zo sledovania v rámci  monitoringu plnenia k 3. 11. 2001.

	Vyhláška po medzirezortnom pripomienkovaní bola 10. októbra 2001 schválená v Komisii pre technické právne predpisy pri Legislatívnej rade vlády SR a listom ministra výstavby a regionálneho rozvoja SR  z 15. 10. 2001 odoslaná do redakcie Zbierky zákonov SR.
	Informáciu o tejto správe do vlády SR si vyžiadala RHSD na novembrové zasadnutie, kde sme ju aj predložili.

	Vydaním vyhlášky MVRR SR v  Zbierke zákonov, ktorou sa určujú skupiny stavebných výrobkov a podrobnosti o preukazovaní zhody, v súlade s prijatými rozhodnutiami Komisie EÚ je proces implementácie Smernice Rady 89/106/EHS o stavebných výrobkoch do právneho poriadku SR ukončený. Tým sú splnené všetky podmienky predvstupovej stratégie pre túto časť kapitoly č. 01 – Slobodný pohyb tovaru, podskupina – stavebné výrobky.

	Splnením programových krátkodobých priorít pre rok 2000 a 2001 sme v práve SR vytvorili rovnocenné podmienky uvádzania stavebných výrobkov pre výrobcov ako v Slovenskej republike, tak aj i v Európskej únii.

 
	Táto úloha bola splnená na základe splnomocňovacieho ustanovenia ministerstvu v zákone č. 413/2000 Z. z., ktorou sa určujú skupiny stavebných výrobkov a podrobnosti o preukazovaní zhody od januára 2002.

	Preto v predkladanej informácii robíme len záverečný odpočet plnenia v roku 2001 a súčasne dokladujeme vecné a inštitucionálne zabezpečenie implementácie smernice.

.

	Predložením tejto informácie na rokovanie vlády SR robíme záverečné hodnotenie implementácie smernice bez návrhu uznesenia vlády SR a navrhujeme vypustiť úlohu z ďalšieho sledovania s hodnotením splnená v celom rozsahu. Podobne bola táto informácia prijatá na Rade hospodárskej a sociálnej dohody dňa .... a na Asociačnom podvýbore i v novembrovej správe EK v rámci NPPAC.